Baanbreker-vrouebokser tree uit oor oog | Netwerk24
Nicola Adams van Brittanje. Foto: Getty Images
Nicola Adams van Brittanje, die eerste vrouebokser om ’n Olimpiese goue medalje te wen, het haar uittrede uit die sport weens kommer oor haar sig aangekondig.
In ’n ope brief aan die Yorkshire Evening Post skryf Adams, wat in 2012 en 2016 Olimpiese goue medaljes gewen het, dat sy trots is op wat sy bereik het.
Die 37-jarige Adams het egter bygevoeg dat boks sy tol op haar gesondheid geëis het.
“Ek is aangesê dat enige verdere houe teen my oog waarskynlik tot onherstelbare skade en permanente verlies van sig kan lei,” skryf Adams.
“Ek voel geëerd dat ek ons land kon verteenwoordig. Om twee Olimpiese goue medaljes en toe die Wêreldboksorganisasie-gordel te kon wen, is ’n droom wat waar geword het, maar dit het sy tol geëis. Dit sou altyd moeilik gewees het om my bokshandskoene weg te pak, maar ek het nog nooit gelukkiger gevoel nie en ek is ongelooflik trots op hoe baie die sport gegroei het.”
Adams het in die afdeling vir vlieggewigte geveg en sluit haar beroepsloopbaan met vyf oorwinnings en een gelykop uitslag af.
Haar laaste geveg in September teen van Mexiko was die een wat gelykop geëindig het.
Nicola Adams (links) in haar laaste geveg in aksie teen Maria Salinas. Foto: Getty Images
Meer oor: Nicola Adams | Boks